
I looked in temples,
churches and mosques.
But I found the Divine
within my heart


Rumi









Forord


Denne bog er skrevet i den ny tids ånd. Det er en bevidsthed, som langsomt vokser i menneskehedens kollektive energi, og som mange åndeligt søgende og spirituelt interesserede er i gang med at gøre til erfaret virkelighed.


Det er den livgivende baggrund for denne bog. Nu er tiden kommet, hvor den nye bevidsthed skal virkeliggøres på et langt mere alment niveau. Det er dèt paradigmeskifte, der gemmer sig bag de kriser, som jorden gennemgår i disse årtier. Kriserne tydeliggør behovet for forandringer. Og forandringerne kræver, at vores bevidsthed løftes både individuelt og kollektivt.


Vi er mange, der er formidlere af den nye bevidsthed. Åndelige hjælpere har i århundreder ja, årtusinder forberedt overgangen til den nye bevidsthed, der skal løfte jordens bevidsthed. Og åndelige mestre har til alle tider gået på vejen.


Bogen handler om dette bevidsthedsskifte, som mange allerede så tydeligt mærker. Den rummer øvelser, der åbner for en dybere integrering af de nye bevidsthedsenergier, og bogen vil give en forståelse af den åndelige dimensions tilstedeværelse i den store proces, der bliver så skelsættende for jorden.


Vi lever i en overgangsfase mellem en gammel forståelsesform og den nye, som pibler frem i mange sammenhænge. Det er et samarbejde, der gør denne overgang mulig. Et samarbejde mellem os på jorden, hjælpere fra den åndelige verden og nye bevidsthedsstrømme fra universet. Hele vores kendte univers er involveret i arbejdet, mængder af opmærksomhed strømmer til jorden for at løfte og hjælpe jorden til det nye bevidsthedsskifte.


For vores omgivne univers er det en opløftende og central opgave. Jordens placering i universet er unik. Et vigtigt perspektiv bag jordens skabelse er - var et eksperiment, hvor det enkelte individ skulle udvikle exceptionelt individuelle evner og en fri vilje. Det er i det lys, jordens udviklingsproces skal ses både for os som individuelle personer og for jorden som en kollektiv organisme.


Igennem jordens udvikling har der været store og voldsomme perioder, hvor krige, hungersnød og elendighed har været fremherskende. Jorden er stadigvæk i en turbulent fase, om end der er mere ro og fred mange steder, men der er stadigvæk krig og globale kriser. Vi må nu som menneskehed og enkeltindivider træffe andre valg, hvor vi skaber ydre som indre fred og balance.


Det er tid til at jordens udviklingsproces intensiveres, der er et stort kald fra jordens hjælpere og fra universet. Tiden er til, at nyorienteringen tager fart, det gamle udtjente skal slippes. Gamle strukturer, gamle organisationsformer indenfor ledelse, regeringer, banker, kapitalinteresser mm. skal omorganiseres, og vi skal finde nye livsformer, som i højere grad er i overensstemmelse med en ny tids energi og åndelige forståelse. Og vi skal hver især finde vores indre forbindelse til vores højere bevidstheds kvaliteter.


Jorden ER parat til at tage et nyt skridt i sin udviklingsproces, og vi er alle medskabere i denne proces.


Bogens første kapitel beskriver den mere teoretiske baggrund for min forståelse af den nye bevidsthed. I de følgende kapitler forsøger jeg at udfolde, hvordan det opleves at være, sanse, forstå - leve den nye bevidsthed, og hvordan det åbner til en ny virkelighed. Kapitlerne behøver ikke nødvendigvis at blive læst kronologisk. Øvelserne er til genbrug og tænkt som inspiration til egen videre fordybelse.


Det har været svært at undgå gentagelser, alt handler om at nærme sig oplevelsen af enhedsbevidsthed og samhørighed. Det er bogens fokus, det er det centrum, som bogens inspiration udspringer fra, og derfra strømmer ordene.


Rigtig god læselyst [image: ]










1. Den Nye Bevidsthed

Indledning


Det overordnede tema for bogen er den nye bevidsthed. Hvordan udtrykker den sig, hvordan kan den blive integreret. Der skrives meget om det i disse år. Og det er opløftende, at så mange har fokus på at formidle omkring denne proces. Mit udgangspunkt er at se ind i den nye bevidstheds karakteristika, og hvordan vi som mennesker kan åbne til de enorme potentialer, som ligger gemt i vores egen bevidsthed.


Forudsætningen er, at vi formår at forbinde os med vores egen højere bevidsthed, som et udtryk for det, jeg kalder den nye bevidsthed.


Det er vejen til det egentlige menneske, som Martinus1 kaldte det. I hans forståelse er vi som menneskehed på vej til at forlade dyreriget og bevæge os hen imod det egentlige menneskerige. Jesus er billedet på mennesket skabt i ”Guds Billede”, mennesket, der bliver forløst og overstrålet af Kristusenergien. Vi er alle på vejen, hvor vi skal alle integrere vores højere sjælskvaliteter og åndelige dimension.


Det er et stort spring for mange at mærke den storhed, vi er udspringer af. En storhed, som ofte bliver klemt og slugt af dagligdagens rutiner og travlhed. Ofte ligger også en forståelig angst for ikke at gøre sig ”stor”, men storheden er vores DNA, og den kan erkendes med en følelse af upersonlig glæde, der ikke giver til jeget og personligheden.


Mange søger mod et mere åndeligt verdensbillede, ikke som det fremstilles i religionerne, men i en mere indre oplevet kontakt til det, der er ”større”. Længslen efter at mærke ”suset”, når noget ”stort” griber ind i vores liv, er til stede hos mange. Der er grobund for den spirituelle søgen i denne tid, hjælpeenergierne fra åndelig side er stærke og inspirerende. Og uden denne hjælp fra åndelige side, ville jeg ikke kunne skrive denne bog.


Den viden, der bliver fremlagt i bogen, kommer fra mine åndelige hjælpekilder. Det er en bog, der skal læses med hjertet og en visionær inspiration, ikke så meget med den logiske hjerne. Og det er mit håb, at energien bag ordene kan mærkes.


Hjælpere i den åndelige verden ønsker inderligt og mere end nogensinde at formidle indsigter til jorden. De er utrættelige i deres vilje til at inspirere en søgen ind i den indre verdens mangfoldige og magiske verden. For at komme i kontakt med denne verden kræves en inderlig længsel og en tålmodig søgen. Det helt afgørende er hjertets vilje til at åbne sig, til at overgive sig til det ”store”. Når hjertet åbner sig, starter en stærk og vedvarende proces, der vækker os energetisk. Det er den første stærke indføring ind i en dybere spirituel åbningsproces.


Hjertet er det primære organ for åndelig søgen. Det er her, vi bliver inspireret igennem følelsen af samhørighed. Den indre verdens storhed vil åbne sig, for nogle med stærke oplevelser, visioner, klarfølelse, klarsyn til følge. Det er en revolution for alle at mærke det. En stærk og ophøjet rejse er startet, og der er åbnet en kontakt til vores eget højere bevidstheds potentiale. Nye døre vil til stadighed åbne sig i denne søgen. Vores største og vigtigste rejse er begyndt, rejsen til vores sjæl.


I de efterfølgende afsnit vil jeg forsøge at beskrive, hvordan vores virkelighedsopfattelse ændrer sig, når vi begynder at opleve og forstå fra hjertet. Perspektivet ændrer sig og vi ser sammenhænge, som vi med vores hjerneforstand kan have svært ved at rumme. Der åbner sig et nyt bevidsthedsfokus, som ikke er underlagt de 3-dimensionelle begrænsninger. Vi begynder at se os selv i et helt nyt lys, og vores omverden skifter karakter, der åbnes til højere sanseevner, som i langt højere grad ser eller mærker det fysiske stofs æteriske energiformer.


Det bliver tydeligt, at ånd og stof er uløseligt forbundet. Alt fysisk har også en åndelig fremtrædelsesform. Og ALT har bevidsthed, Alt ER bevidsthed. Alt bliver levende, og vi er i energetisk forbindelse med alt – sole, måner, stjerner, dyr, planter, elementerne, for slet ikke at tale om andre mennesker. Vi er en levende del af hinanden, og vi påvirker og påvirkes af hinanden.


Den nye bevidsthed åbner for oplevelsen og forståelsen af altings enhed. Det er med hjertet i centrum, at vi mærker denne samhørighed og forstår livet som en levende enhed. Men først vil jeg beskrive den bevidsthedsmodel, som er mit grundlag for forståelsen af den nye bevidsthed.


En Bevidsthedsmodel


Jeg har forsøgt at tegne en bevidsthedsmodel. Den er naturligvis stærkt forenklet og skematisk. Du må forestille dig en multidimensionel2 kugle hvor alt er i en hvirvlende energetisk kontakt.


Modellen er en template, en struktur, som gennemtrænger universet, fra den enkelte celle til de store sole og planeter.


Jeg håber modellen kan hjælpe til en forståelse af, hvordan vores bevidsthed hele tiden arbejder og relaterer til forskellige bevidsthedslag og felter. Vi er i en uløselig kontakt med alle niveauer, men vi er som regel begrænset i vores evne til at være i kontakt med hele vores bevidsthedsvæsen.


Det afgørende er, hvor vores bevidstheds opmærksomhed fokuseres hen. Det er afgørende for den frekvens, det udtryk for liv, som bevidstheden repræsenterer og udtrykker. Det er det, vi oplever med vores sanser.


Denne model er den teoretiske baggrund for at forstå de forandringer, mange oplever i deres spirituelle liv. Vi er i en tid med stor intensiveret aktivitet og forandring. Der åbnes for en større indstrømning og kontakt til de ikke-fysiske, energifyldte bevidsthedsnivauer.

Der er glidende overgange mellem de forskellige lag i modellen, og der er højere og højere energifrekvens ind mod centrum. Alle lagene rummer et spektrum af frekvenser. Overgangene omtales også som en bevægelse fra de tungeste dimensionslag, fra 3d til 5d og videre fremad. Vi bevæger os nu kollektivt set fra 3d til 5d.


CENTRUM er udenfor energi og frekvens, dette niveau er kilden til alt liv.


DET HØJERE BEVIDSTHEDSLAG beskriver de højt vibrerende felter, som vi når i de højeste meditationstilstande eller lignende. De skaber stor klarhed, lykkefølelse og gyldne øjeblikke. De er upersonlige, og de er skabende vækstlag.


SJÆLSNIVEAUET rummer vores højere bevidsthed. Det er der, vi henter inspiration og overskud fra de erfaringer og den viden, vi har samlet igennem vores inkarnationsrække. Det rummer de højeste aspekter af vores personlige energivæsen. Det er den verden, vi lever i, når vi dør. Og det er her, vi forbereder nye liv på jorden.


DET FYSISKE NIVEAU rummer vores fysiske eksistens. Det er den tungeste energiform. Hvor de andre energiniveauer er æteriske eller helt uden for energi, er det fysiske niveau kendetegnet af tyngdekraften og en stoflig masse. Som fysiske væsener er de fleste af os primært fokuseret ind på dette niveau.


Bogens tema, den nye bevidsthed, åbner op til en integration af de forskellige niveauer. En åbning, der strømmer både indad og udad. Fra den inderste cellebevidsthed og udad, og indad fra vores kosmiske og højere bevidsthedslag ind i det fysiske


Fra det fysiske niveau åbner vi, igennem vores spirituelle udvikling, til en integration med de højere frekvente energilag. Vores perspektiv og identitet flyttes fra vores fysiske eksistens, og vi bliver i stand til at rumme en større del af vores energivæsen. Det er den udvikling, der i de kommende mange år vil skabe store forandringer på jorden.


Modellen er ”tørt” stof, den er tænkt som et forsøg på at give et overblik over de grundforståelser, jeg har. I de følgende kapitler udfolder jeg begreberne i en mere flydende og levende form.





1 Martinus 1890-1981 var en dansk åndsforsker. Som 30-årig fik han en stærk åndelig åbning, der blev starten på et omfattende forfatterskab, hvor han udarbejdede sin kosmologi. Der ligger meget materiale med ham og om ham på YouTube.


2 Se afsnittet Det Multidimensionelle Menneske i kap.5









2. Hjertets Magi

Hjertekompas


Uden hjerternes åbning, forstået både individuelt som kollektivt, vil det nye bevidsthedsskifte ikke kunne manifestere sig på jorden.


Hjertet er det kompas, som den nye jord skal skabes ud fra. Når hjerterne vækkes i mennesker, sker der banebrydende forandringer i vores måde at være i verden på. Nye kvaliteter vil styre vores liv, og det er de kvaliteter, den nye jord skal bygges på. Vi kan ikke kun tænke os til de nødvendige forandringer, som jorden har brug for. Her kan det være naturligt at tænke på Einsteins kloge ord ”et problem kan ikke løses på det niveau, hvor det er skabt”. Naturligvis skal vi også bruge vores tankekraft, vores mentale intelligens til at udvikle nye løsninger som svar på jordens udfordringer, gerne inspireret af vores visionære indre. Men forandringerne skal have et dybere fundament, nemlig et bevidsthedsskifte, hvor de højere hjertekvaliteter tager over. Det er udviklingsrejsen for den enkelte og for menneskeheden som helhed.


Hjertet er det mest dyrebare for et menneske. Det er afgørende for vores fysiske liv, holder det op med at slå, dør vi. Men hjertet er også afgørende på det ikke-fysiske plan. Det er i sin energiform en lotusformet energi, der langsomt med vores udvikling udfolder sine lotusblade, for til sidst at være helt udfoldet, og dermed er vi udfoldet som de kosmiske væsner, som vi er i vores grundessens.


Hjerteenergien forbinder sig med de andre chakraer, og når det sker, vibrerer alle chakraer i en fælles rytme. Er der blokereringer og rytmeforstyrrelser i dette flow, vil vi blive påvirket, og hele kroppens energi vil blive forstyrret. Hjertechakraet optager æterisk livsenergi fra solen, og det er i en stadig udveksling med energier fra vores omgivelser både de nære - andre mennesker, dyr, planter mm. Og det er i kontakt med indstrømninger fra universet.


Jo mere vi bliver integreret med vores egen åndsenergi, jo mere vil hele vores chakrasystem vibrere i en fælles stærk rytme, der vibrerer i kontakt med vores højere bevidsthedsenergi. Så nærmer vi os den tilstand, hvor vi kun har èt stort chakra, vores krop er et stort lysende chakra.


Fra åndelig side arbejdes der stærkt på, at vi får udrenset emotionelle ubalancer, som ofte knytter sig til solar-plexus chakraet.


Når udrenselsen er tilstrækkelig dybtgående, vil hjerte og solarplexus smelte sammen til et stort kraftfuldt chakra., som med tiden forbinder sig til den højst vibrerende del af hjertet, ”det højere hjerte”. Det er her, der knyttes den direkte kontakt til den enkeltes indre guddommelige gnist, det guddommelige jeg.


Det højere hjerte er forbundet med de allersmukkeste og mest ophøjede følelser, som vi kender – stor taknemmelighed, ærbødighed, overgivelse, tilgivelse, at se en bror og søster i alt levende, følelsen af en dyb forbindelse og samhørighed med Alt.


Fra det højere hjerte åbnes til det kosmiske rum, som til alle tider har været det dybeste og mest dyrebare i mennesket. Igennem det højere hjerte går vejen mod guddommelighed. Når først hjertechakraet lyser med fuld styrke, vil den højere bevidsthedsenergi blive integreret og manifesteret i vores fysiske liv og udstråling.

